[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek. A kormánypárti frakciók képviselői nem tartózkodnak az ülésteremben.]] Tisztelt Országgyűlés! Az Országgyűlés rendkívüli ülését megnyitom. Tájékoztatom önöket, hogy az ülés vezetésében Vinnai Győző és Szabó Sándor jegyző urak lesznek segítségemre. Köszöntök mindenkit, aki figyelemmel kíséri munkánkat. Tisztelt Országgyűlés! Bejelentem, hogy 44 képviselő az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte az Ukrajna elleni orosz katonai agresszió elítéléséről szóló H/18295. számú határozati javaslat megtárgyalása érdekében. A levelet és annak mellékletét a honlapon megismerhették a képviselők és az érdeklődők is. Először a napirend előtti felszólalásokra kerül sor. Tisztelt Országgyűlés! Napirend előtti felszólalásra jelentkezett Tordai Bence képviselő úr, Párbeszéd-képviselőcsoport: „Aktuális ügyekről” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Kedves Polgártársak! Akik követik a parlamenti közvetítést, azt hiszem, azok azt láthatják, hogy miközben az ellenzéki padsorok tele vannak, a kormánypárti képviselők nem jöttek be a parlamentbe, nem végzik el a munkájukat, nem vesznek részt azon a rendkívüli ülésen, amelyet azért kezdeményeztünk, hogy elítéljük Vlagyimir Putyin agresszióját, azt az orosz katonai agressziót, amely létében fenyegeti Ukrajnát, és fenyegeti minden ott élő ember életét, ukránokét ugyanúgy, mint a kárpátaljai magyarokét. Nem jöttek be a fideszesek azért, hogy elítéljük ezt az agressziót, és hogy kifejezzük a béke melletti kiállásunkat, kifejezzük a közös európai fellépés melletti kiállásunkat, és hogy határozottan követeljük a kormánytól, az Országgyűlés utasítsa a kormányt arra, hogy foganatosítsa azokat a szankciókat, amelyeket az Európai Unióban és a NATO-ban közösen elhatároztunk, hiszen azt látjuk, hogy Orbán Viktor még mindig pávatáncot folytat, még mindig megpróbálja kiszolgálni Vlagyimir Putyin érdekeit is, még mindig megpróbálja lassítani a közös és hatékony európai fellépést, még mindig az orosz érdekeket képviseli az Unióban és a NATO-ban. Orbán Viktor Putyin és a folytonos harc híve. Ehhez képest hirdet ő békét és stratégiai nyugalmat, miközben tudjuk, hogy békét, biztonságot és nyugalmat csak a kormányváltás adhat. Hogyan hozhatna békét egy olyan kormányfő, aki 12 éve folyamatosan harcol mindenki ellen? Már 2010-ben harcot hirdetett, először egy meglehetősen nevetséges ügyben: a pálinkafőzés szabadsága miatt hirdetett szabadságharcot Brüsszellel szemben, de aztán nemcsak Brüsszel és az Európai Unió ellen harcolt, legalábbis szavakban, de harcolt a szegények ellen, a menekültek ellen, a szexuális kisebbségek ellen, a hajléktalan emberek ellen, a romák ellen, a női egyenjogúság ellen, a zöldfordulat ellen. Minden ellen harcol Orbán Viktor, ami fontos lenne ebben az országban, támogatásra érdemes lenne ebben az országban. És miközben harcot hirdet, a valódi háborúit sorra elveszíti. Elveszítette a háborút az államadósság ellen, a költségvetési hiány ellen, az infláció ellen, a drasztikus forintgyengülés ellen, a szegénység terjedése és mélyülése ellen. Tehát ez az Orbán Viktor, aki állandóan harcban van néha fontos, néha teljesen méltatlan célokért, most hirtelen a béke nagykövete lett: Orbán Viktor fehér galambként olajággal a csőrében csapkod itt körülöttünk, hát nem csoda, hogy nem lehet komolyan venni, és közben stratégiai nyugalmat hirdet. Ez a stratégiai nyugalom valójában az a csendes sunnyogás, amivel megpróbál észrevétlenné válni, amivel megpróbálja elkerülni a lelepleződést, azt a kettős beszédet, annak a lelepleződését, amit az elmúlt hetekben folytatott. Teljes a hitelvesztés, és ezt a magyar emberek pontosan látják. Ebben az országban tájékozott ember nem ad hitelt ennek a hirtelen békepárti fordulatnak. Ebben az országban minden tájékozott, jó szándékú ember pontosan tudja, hogy a biztonságot nem Orbán Viktor Putyin-barát kormánya, hanem a NATO- és az európai uniós tagságunk garantálja. A biztonságot akkor tudjuk elérni, akkor tudjuk kivívni, ha úgy tetszik, ha kormányt váltunk, ha megszabadulunk Putyinék csatlósaitól, ha távol tartjuk a hatalomtól azt az embert, akinek a hatalom szeretete a legfontosabb, és aki most hiába prédikál a szeretet hatalmáról, hamisan cseng a szava. Az most a dolgunk tehát, hogy minden polgártársunknak felhívjuk a figyelmét erre a hiteltelenségre, felhívjuk a figyelmét arra, hogy Márki-Zay Péter és az Egységben Magyarországért az az erő, amely biztonságot teremthet Magyarországon, biztonságot teremthet fizikai értelemben, biztonságot teremthet az energiaellátás terén, biztonságot teremthet jogállami értelemben, és minden értelemben, hiszen ez az, amire ma Magyarországnak a leginkább szüksége van. Azt látjuk, hogy a kormány kapkod, káoszba taszítja az országot, egy óra múlva sajtótájékoztatót tart arról, hogy az üzemanyaghiányt hogyan próbálja orvosolni, hogy az elszállt euróárfolyamot hogyan próbálja kezelni, hogy a gazdasági válság terjedését hogyan próbálja teljesen sikertelenül véghez vinni. Úgyhogy ezt a káoszkormányzást kell végre lezárni, és a kormányváltással elhozni a béke és a nyugalom korszakát. Köszönöm, hogy meghallgattak.
Köszönöm. Tisztelt Országgyűlés! Napirend előtti felszólalásra jelentkezett Csárdi Antal képviselő úr, LMP-képviselőcsoport: „Beszéljünk a tényekről” címmel. Öné a szó.
Köszönöm szépen a szót. Tisztelt Országgyűlés! „Meggyőződésem, hogy a közép-európai népeknek kötelessége, amikor független országot ér katonai agresszió, egyértelműen és világosan beszélni. Szerintem bennünket, magyarokat ’56 miatt különösképpen terhel ez a felelősség. Ezért amikor egy független államot az oroszok katonai agresszióval megtámadnak, akkor nekünk világosan, egyenesen és helyes erkölcsi alapállást elfoglalva érdemes megszólalnunk. A tőlünk nyugatra lévő országokban az volt a szokás, legyen akár szó ’68-ról vagy ’56-ról, hogy az első reakciója a Nyugatnak nem az, hogy azonnal és határozottan elítéli az agresszort, hanem mint egy megértő szimpátiával mentséget keres számára, hogy miért tette, amit tett. Ez rögtön össze is zavarja az egyértelmű állásfoglalását, mert nem tud a lényegi tényekre összpontosítani. Ma a bennünket körülvevő konfliktus lényegi ténye pedig úgy hangzik, hogy Oroszország egy másik független állam, Grúzia területén katonai akciókat hajt végre. Ez az a tény, amiről nekünk véleményt kell kialakítani, minden más csak mellébeszélés, önfelmentés és a szocializmus itt maradt erkölcsi relativizmus maradványa. Azt javaslom, beszéljünk világosan: ami katonai agresszió, az katonai agresszió.” Köszönöm.
Köszönöm, képviselő úr. Tisztelt Országgyűlés! Napirend előtti felszólalásra jelentkezett Varju László képviselő úr, DK-képviselőcsoport: „Aktuális ügyek” címmel. Öné a szó, képviselő úr. [[20.40]]
Tisztelt Elnök Úr! Tisztelt Ház! Orbán Viktor szavai után, Orbán Viktor idézete után folytassuk azzal, hogy az ellenzék nyomására ugyan ma egy olyan politikai nyilatkozatot fogadtak el, amely azt a pávatáncot mutatja be, amelyre előbb képviselőtársam is utalt, de mindez, ami elhangzott, az valóban szó szerinti idézete Orbán Viktornak. Mondhatta volna ma is, de ma már nem tudja, mert nincs ilyen képessége! Elvesztette! Ehelyett az egész világ által gyűlölt Vlagyimir Putyin kegyeltje, az agresszor egyetlen szövetségese, utolsó csatlós. Miniszterelnök úr, ma, amikor az ukránok milliói menekülnek a hazájukból, amikor szétlőtt házak romjai alatt férfiak, asszonyok, gyermekek holttestei hevernek, amikor felrobbant híd helyén, romokon átkelve próbálnak menekülni, akkor elgondolkodotte már azon, hogy mennyiben felelős mindezért az ön kétkulacsos politikája és magatartása? Ráadásul az ön emberei a Magyar Televízióban és más fideszes pártállami médiumokban pedig a megtámadott ukránokat alázzák, mondván: miért harcolnak? Adják már meg magukat végre! Adják fel hazájukat Putyinnak a Szovjetuniót feltámasztó vágyaiért! Érti, miniszterelnök úr?! Az emberei számonkérnek egy nemzetet, hogy miért harcolnak a szabadságukért. Normális magyarázat erre nincs. Nem tudjuk, mivel zsarolják önt, de messziről bűzlik az egész. Azt azonban mindenki tudja, hogy Orbán Viktor miatt az Európai Unió és a NATO ma bizalmatlan Magyarországgal szemben. És ha ez nem lenne elég, akkor azt is ki kell mondanunk, hogy ennek a kétkulacsosságnak a következménye és egyben része is a brutális infláció, a megfizethetetlen élelmiszerár-növekedés, a rekord költségvetési hiány, a rekordgyenge forint, a rekord államadósság, és ma már a benzinkutakon pedig az üzemanyag-korlátozás. Miért tervezte ezt így, miniszterelnök úr? Tisztelt Ház! Itt az ideje, hogy minden választópolgár értse és komolyan vegye: hatalmas a baj. Az Orbán-kormány totális politikai, erkölcsi és pénzügyi katasztrófába vezette az országot. Egyik nap azt mondják, hogy csak a NATO tud minket megvédeni, másnap meg hogy a NATO sem tud bennünket megvédeni. Egyik nap azt mondják, ne legyenek szankciók Putyin ellen, másnap megszavazzák, majd a megszavazást is lehazudják. Egyik nap azt mondják, ide nem jöhet migráns. Aztán meg mégis, de az állam mégsem tud segíteni a menekülteknek. Egyik nap azt mondják, innen nem szállítanak fegyvert Ukrajnába, másnap meg mégis. Ez nem stratégiai nyugalom, hanem stratégia nélküli, fejetlencsirke-bolyongás. [[Derültség.]] A történelmi esély a változásra itt van előttünk. Április 3-án a hatpárti közös jelöltekre és a hatpárti közös listára kell szavazni, különben rajtunk marad a szégyen, a totális elszigetelődés, a totális elszegényedés. De mi ezt nem hagyjuk! Mert mi tudjuk, hogy a változásért tenni kell! Április 3-án vegyük vissza az országot! Márki-Zay Péter miniszterelnök-jelölt vezetésével legyen Magyarország mindannyiunké! Köszönöm szépen a figyelmüket.
Köszönöm, képviselő úr. Tisztelt Országgyűlés! Napirend előtti felszólalásra jelentkezett Kunhalmi Ágnes képviselő asszony, MSZP-képviselőcsoport: „Aktuális kérdésekről” címmel. Öné a szó.
Nagyon szépen köszönöm. Tisztelt Elnök Úr! Tisztelt Képviselőtársaim! Tisztelt Ház! Ott folytatnám, ahol a társaim abbahagyták. A Fidesz ismét távollétével tüntetett és tüntet e rendkívüli ülés ellen. De ennek a rendkívüli ülésnek a politikai sikerét, azt hiszem, mégsem tudja megakadályozni. Enélkül ugyanis nem terjesztették volna elő az egyébként megkésett, azt az országgyűlési határozatot, amelyet délután a Ház egyhangúlag megszavazott. Az ellenzék ily módon végül is elérte a célját, rákényszerítette a kormánypártokat az orosz agresszió elítélésére egy országgyűlési határozat formájában. S mivel a beterjesztett javaslatot valamennyi ellenzéki képviselő megszavazta, azt is nyilvánvalóvá tették, hogy eddig bizony hazudtak a hatpárti demokratikus ellenzék álláspontjáról. A délutáni szavazás alapján mindenki világosan láthatja Magyarországon, hogy nincs olyan politikai erő ma ebben az országban, amely fegyvereket és katonákat akarna küldeni Ukrajnába. Minden ezzel kapcsolatos állítás a közvéleményt megtévesztő propaganda volt. De valószínűnek tartom, hogy a Fidesz ennek ellenére ugyanúgy folytatni fogja az állításait. A határozati javaslat elfogadásával új helyzet alakult ki tehát. Már nem az az alapkérdés, hogy hogyan viszonyulunk a háborúhoz, hanem az vált a legfontosabb kérdéssé, hogy meg tudjuke védeni a magyar embereket a háború okozta negatív biztonsági, gazdasági és társadalmi hatásoktól és következményektől. A biztonság terén a helyzet egyértelmű. A NATO megvéd bennünket. Magyarország jelenlegi és jövőbeni biztonsága nem Orbán Viktortól, hanem a NATO-tól függ! Attól a NATO-tól, amelyhez Horn Gyula korábbi miniszterelnök kezdeményezése alapján csatlakozott hazánk. Menjünk tovább! Tehát a fizikai biztonságon túl, a háború okozta negatív gazdasági hatások elkerülése után a második döntő fontosságú, hogy gazdasági téren is megvédjük az embereket. Tehát gazdasági téren a demokratikus ellenzék kormányra kerülése esetén mindent megtesz azért, hogy az embereket megvédje a háború okozta nagyon kedvezőtlen gazdasági hatásoktól. A hazug fideszes propagandával szemben fenntartjuk a rezsicsökkentést, sőt, azt kiegészítjük a panelprogrammal és a Kádár-kockák felújításával is. Szintén a hazug fideszes propaganda állításával szemben folyósítjuk a 13. havi nyugdíjat, sőt, a nyugdíjszámítás vegyes indexálásának visszaállításával nemcsak megőrizzük, hanem növeljük is a nyugdíjak reálértékét. Végre fogjuk hajtani béremelési programunkat, mert döntő hatású a negatív hatások elkerülésében. Többek között bért emelünk az egészségügyben, az oktatásban, a szociális és rendészeti területeken egyaránt. Döntő fontosságúnak tartom továbbá az adómentessé tételét a minimálbérnek. Nagyon fontos hatása lesz abban, hogy megvédjük a háború okozta negatív gazdasági hatásoktól ha kormányra kerülünk három hét múlva a magyar társadalom egészét. Öt százalékra csökkentjük az alapvető élelmiszerek áfáját, ezzel is fékezve a most felgyorsuló inflációt, és ha alacsonyabb az áfa mindannyian tudjuk , a későbbi áremelkedések üteme is sokkal kisebb lesz. Megvalósítjuk a bérlakásépítési programunkat is a lakhatási válság felszámolása érdekében. És végezetül, de nem utolsósorban, hogy megvédjük az embereket: szakítunk a forint szándékos gyengítésének politikájával. Mindent megteszünk a forint erősítése érdekében, és egyben megkezdjük az euró bevezetésére való felkészülést, hogy megóvjuk a magyarokat az árfolyam-ingadozások nagyon negatív, rossz hatásaitól. A fizikai és gazdasági biztonság után, amelyet három hét után ki fog alakítani, nagyon erőteljesen fog koncentrálni a következő kormány, a társadalmi biztonság érdekében a megosztó, gyűlöletkeltő politika befejezését szorgalmazzuk. A mostani háborús helyzetben ez különösen fontos, hogy legalább a legalapvetőbb kérdésekben a társadalomban egység és nemzeti minimumok alakuljanak ki a politikai oldalak között. Ilyennek tartom és ilyen nemzeti minimum például az az elfogadott határozat, amit ma közösen megszavaztunk, hogy például alapvető külpolitikai kérdésekben is egyetértés jöjjön létre. Az MSZP és a demokratikus ellenzék a békés, diplomáciai megoldás híve. [[20.50]] Erőszakkal, háborúval nem lehet tartós eredményeket elérni. Támogatjuk a tárgyalásokat, szülessen minél előbb megegyezés, és mindenben támogatjuk Ukrajna humanitárius megsegítését is. Köszönöm.
Köszönöm, képviselő asszony. Tisztelt Országgyűlés! Szintén napirend előtti felszólalásra jelentkezett Z. Kárpát Dániel képviselő úr, Jobbik-képviselőcsoport: „Jólétet és szabadságot minden magyarnak!” címmel. Öné a szó, képviselő úr.
Tisztelt Elnök Úr! Tisztelt Ház! A vészjósló háborús helyzetről az ellenzéki szövetség tagjai lényegében mindent elmondtak, ahogy a Kelet vagy a Nyugat közötti választásról is, viszont azt látni kell, hogy amíg egyetlen kárpátaljai magyar, egyetlen háború elől menekülő is veszélyben van, addig a kormány árulást követ el azzal, hogy a mai napon most nincs itt ezen az ülésen. [[Közbeszólások a Jobbik és a DK soraiból, köztük: Így van!]] Muszáj ugyanakkor beszélnünk arról a vízióról, ami az ellenzéknél megvan, és ami szakadéknyi különbséget feltételez a Fidesz világával, Európa legkegyetlenebb kormányának világával. Vádolom ezt a kormányt. Vádolom több mint 21 ezer kilakoltatott család sorsáért, sorsának a tönkretételéért, mert Európában ilyen kegyetlenséget kormány, politikai erő nem követett el. Vádolom ezt a kormányt és egyes tagjait a végrehajtó maffiával való gyanú szerinti összejátszásért és azért, hogy a legnehezebb válság sújtotta hónapok alatt a 33, illetve 50 százalékos végrehajtói letiltások a legnehezebb sorúakat is sújtották, a minimálbéreseket, a kisnyugdíjasokat. Európában ilyen kegyetlenséget ember, kormány vagy politikai erő nem követett el. Vádolom ezt a kormányt azért a lakhatási válságért és kataklizmáért, amely többeket üldözött külföldre, és amely abban csúcsosodott ki, hogy 133 ezres minimálbért ígérnek, és 150 ezres albérletet lehet kivenni a fővárosban. Egészen elképesztő! Vádolom ezt a kormányt több százezer kivándorolni kényszerült honfitársunk nehézségeiért, hiszen ezek az emberek jórészt a szülőföldjükön szerettek volna boldogulni, az Orbán-kormány azonban a piramisépítésekkel, cicomaberuházásokkal felzabálta az ő jövőjüket, életlehetőségeiket, és legyünk jobboldaliak vagy baloldali érzelműek, izmusoktól függetlenül is irritál bennünket az, hogy ezen a szülőföldön nem tud mindenki boldogulni, aki itt szeretne. Vádolom ezt a kormányt a forint árfolyamának tudatos gyengítéséért, azért, hogy a magyar emberek mindennapi létérdekeit feláldozta nyugat-európai szövetségesei érdekeiért, vagy éppen azért, hogy az exportáló multicégeket könnyebben tudja idecsábítani. Nem a multicégekre nincs szükség, közteherviselésre van szükség. Nem kell senkit elüldözni ebből az országból, de a magyar polgárok érdekeinek mindennapi képviseletére alapvető szükség van. A Fidesz ezermilliárdos különadójával ér fel a gyenge forint, ami rárakódik nemcsak egy okostelefonra, de az alapvető élelmiszerre, a benzinárra. A mindennapi sorsunkat, nehézségeinket nagyban fokozza az az elképesztő folyamat, amelynek értelmében tudatosan gyengítették a nemzeti fizetőeszközt. Vádolom ezt a kormányt azért, mert elinflálja és hagyja elinflálni azt a mindennapi beszerzésicikk-tömeget, amely nélkül nem lehet megélni Magyarországon. A rekordinfláció, a 15 éve nem látott infláció kezelhető folyamat lett volna egy szavahihető kormánnyal, egy szakmailag hozzáértő kormánnyal, egy olyan kormánnyal, amely adott esetben nemcsak az ellenzékre, de talán még szakemberekre is hallgat, ha hallgatott volna olyan emberekre, akik segítségével meg lehetett volna fogni ezt a folyamatot, megint csak magyar családok sorsát lehetett volna könnyebbé tenni, élhetővé tenni mindennapjaikat. Európa volt éléskamrájában vádolom ezt a kormányt az élelmiszerárak brutális robbanásáért, azért, hogy most már középosztálybeli családoknak is sakkozniuk kell a hónap végén, hogy hogyan tegyenek egészséges élelmet a családjuk, a családtagjaik, a gyermekeik elé az asztalra. Vérlázító mindez Európa lehetséges éléskamrájában és egy magát nemzeti sziruppal leönteni próbáló kormánytól, amely mégis mindenben feladta a nemzeti érdekképviseletet. Egészen szégyenletes! Vádolom ezt a kormányt a gyermeket nevelők lehetőségeinek elképesztő szűkítéséért, nehézségeik fokozásáért. Nincsen Európában még egy kormány, amely demográfiai fordulatról hazudozik, de közben 27 százalékos büntetőadóval sújtja a pelenkát, a bébiételt, a gyermeknevelési cikkeket és azokat a szegény vagy nehéz körülmények között élő, gyermeket nevelő honfitársainkat sújtja a legjobban, akik a legnagyobb segítségre szorulnának. Vádolom ezt a kormányt összességében azért, mert stratégiai nyugalommal tétlenül, tötymörögve szemléli egy közelgő világválság első jeleit. Mi, az ellenzéki szövetség tagjai a Fidesz által szétvert szociális védőhálót vissza szeretnénk szőni, vissza szeretnénk adni a mindennapok biztonságát annak érdekében, hogy minden magyar képes legyen a szülőföldjén boldogulni. Jólétet, szabadságot minden magyarnak! Köszönöm, hogy ebben a ciklusban a hazámat szolgálhattam.
Köszönöm, képviselő úr. Tisztelt Országgyűlés! A napirend előtti felszólalások végére értünk. Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, elfogadjae a napirendi ajánlást. Kérem, kézfelemeléssel szavazzanak! [[Szavazás.]] Köszönöm. Megállapítom, hogy az Országgyűlés nem határozatképes. [[Közbeszólások: Egyhangú volt!]] Tisztelt Országgyűlés! Bejelentem, hogy Kocsis Máté frakcióvezető úr levélben kezdeményezte a szavazás szavazatszámláló gép alkalmazásával történő megismétlését. [[Közbeszólások: És ő hol van? Hol van Kocsis Máté?]] Az indítványnak megfelelően most kérdezem a tisztelt Országgyűlést, hogy elfogadjae az elnöki jogkörben előterjesztett napirendi javaslatot. Kérem, szavazatszámláló gép alkalmazásával szavazzanak! [[Szavazás.]] Megállapítom, hogy a napirend elfogadása során 36 igen szavazatot, nulla nem szavazatot és 3 tartózkodást regisztrált a szavazatszámláló gép. [[Közbeszólások: Ki volt az a három tartózkodó? Most tegye fel a kezét!]] Ezek alapján megállapítom, hogy az Országgyűlés nem határozatképes. Tisztelt Országgyűlés! Kérem… [[Zaj. Az elnök csenget.]] Szeretném tisztességgel lezárni. Köszönöm szépen. Tisztelt Országgyűlés! A Fidesz és a KDNP képviselőinek írásos tájékoztatása, valamint további képviselői távollétre vonatkozó bejelentések alapján a határozatképesség helyreállítására a mai napon nem látok lehetőséget. [[Zaj. Szabó Timea: Ne mondjon már ilyet!]] Ennek alapján a határozati házszabály 14. § (2) bekezdése szerint megállapítom a hiányzó képviselők névsorát. Elfogadott napirendi javaslat hiányában a napirend egyetlen pontja sem tárgyalható, így napirend utáni felszólalásokra sem kerülhet sor. [[Varju László: Pedig én úgy készültem!]] Az ülést bezárom. Köszönöm megtisztelő jelenlétüket. [[Szórványos taps.]]